***REPUBLIKA HRVATSKA***

***OPĆINA SVETI ILIJA***

***JEDINSTVENI UPRAVNI ODJEL***

## UPUTE ZA IZRADU PRIJEDLOGA I DOSTAVU PRIJEDLOGA PRORAČUNA I FINANCIJSKIH PLANOVA PRORAČUNSKIH KORISNIKA OPĆINE SVETI ILIJA

## ZA RAZDOBLJE OD 2023.- 2025. GODINE

Sveti Ilija, .rujan 2022.g.

**UVOD**

Sukladno članku 26. stavku 2. novog Zakona o proračunu, a na temelju Uputa Ministarstva financija, Općina Sveti Ilija je izradila je ove Upute za izradu Proračuna i financijskog plana proračunskog korisnika .

Uputa sadrži:

* Temeljne makroekonomske pokazatelje iz Programa konvergencije Republike Hrvatske za razdoblje 2023.-2025.
* Novosti kod izrade, predlaganja i donošenja proračuna i financijskih planova prema novom Zakona o proračunu
* Proračuni i financijski planovi za 2023. i projekcija za 2024. i 2025.
* Metodologiju izrade proračuna i financijskog plana proračunskih i izvanproračunskih korisnika
* Opis planiranih politika Općine Sveti Ilija
* Procjenu prihoda i rashoda te primitaka i izdataka proračuna Općine Sveti Ilija u sljedeće tri godine
* Visinu rashoda/izdataka koji se financiraju iz općih prihoda i primitaka za iduću proračunsku godinu i za sljedeće dvije godine, raspoređenu na:

a) visinu rashoda potrebnih za provedbu postojećih programa odnosno aktivnosti, koje proizlaze iz važećih propisa i

b) visinu rashoda potrebnih za uvođenje i provedbu novih ili promjenu postojećih programa odnosno aktivnosti

* visinu manjka odnosno viška prihoda nad rashodima po izvanproračunskom korisniku jedinice lokalne i područne (regionalne) samouprave, za iduću proračunsku godinu i za sljedeće dvije godine i
* način izrade i rok za dostavu prijedloga financijskih planova proračunskih i izvanproračunskih korisnika jedinice lokalne i područne (regionalne) samouprave.

1. **TEMELJNI MAKROEKONOMSKI POKAZATELJI IZ PROGRAMA KONVERGENCIJE RH ZA RAZDOBLJE 2023.-2025.**

Ministarstvo financija je izradilo prijedlog, a Vlada usvojila Program konvergencije Republike Hrvatske za razdoblje 2023.-2025. (dalje u tekstu: Program konvergencije) u travnju 2022. Na temelju Programa konvergencije Vlada je u lipnju 2022. donijela Odluku o proračunskom okviru za razdoblje 2023.-2025.

Sukladno Programu konvergencije, u ovom makroekonomskom okviru očekuje se da će nakon rasta BDP-a od 3,0% u 2022., rast BDP-a opet ubrzati na 4,4% u 2023. godini. Tijekom srednjoročnog razdoblja očekuje se nastavak rasta gospodarske aktivnosti po usporavajućoj dinamici od 2,7% u 2024. te 2,5% u 2025. godini. U 2022. godini očekuje se ubrzanje inflacije potrošačkih cijena na razinu od 7,8%, koja će potom u 2023. godini usporiti na 3,7%. Vezano za fiskalna kretanja kako na prihodnoj tako i na rashodnoj strani proračuna u narednom srednjoročnom razdoblju očekuje se da će rezultirati postupnim smanjenjem proračunskog manjka s 2,9% BDP-a u 2021. na 2,8% BDP-a u 2022. godini. U 2023. i 2024. godini manjak proračuna opće države predviđa se na razini od 1,6% BDP-a, a u 2025. na razini od 1,2% BDP-a. U isto vrijeme udio javnog duga u nominalnoj vrijednosti bruto domaćeg proizvoda smanjivat će se godišnje po prosječnoj stopi od 3,1 postotna boda, odnosno sa 76,2% BDP-a u 2022. na 71,7% BDP-a u 2023., 68,9% BDP-a u 2024. te na 66,9% BDP-a u 2025. godini. Republika Hrvatska će u sljedećem razdoblju provesti i brojne strukturne reforme uslijed čega raste potreba za modelom koji može simulirati učinke takvih reformi, a tijekom faze provedbe Nacionalnog plana oporavka i otpornosti bit će izuzetno važno osigurati adekvatno praćenje investicija i procjene njihovih makroekonomskih i fiskalnih učinaka.

1. **NOVOSTI KOD IZRADE, PREDLAGANJA I DONOŠENJA PRORAČUNA I FINANCIJSKIH PLANOVA PREMA** **NOVOM ZAKONU O PRORAČUNU**
2. **Predlaganje i donošenje proračuna i financijskih planova za 2023. i projekcija za 2024. i 2025. na razini skupine ekonomske klasifikacije**

Značajna novost u odnosnu na stari Zakon o proračunu i dosadašnju praksu je razina ekonomske klasifikacije na kojoj se predlaže i usvaja plan za proračunsku godinu i projekcije za sljedeće dvije godine. Sukladno člancima 38., 39. i 42. novog Zakona o proračunu, proračun jedinice lokalne i područne (regionalne) samouprave, financijski plan proračunskog korisnika te financijski plan izvanproračunskog korisnika usvaja se **na razini skupine ekonomske klasifikacije**. Slijedom navedenog, jedinice lokalne i područne (regionalne) samouprave, proračunski i izvanproračunski korisnici prihode i primitke, rashode i izdatke za 2023. godinu iskazuju na razini skupine (**druga razina računskog plana**) isto kao za 2024. i 2025. godinu. Navedeno je novost u ovom proračunskom ciklusu i razlika od prethodnih godina, kada se plan za proračunsku godinu iskazivao na razini podskupine ekonomske klasifikacije, a projekcije na razini skupine ekonomske klasifikacije.

1. **Iskazivanje rashoda u Računu prihoda i rashoda po funkcijskoj klasifikaciji**

Novi Zakon o proračunu u članku 29. propisuje obvezu da jedinice lokalne i područne (regionalne) samouprave u Općem dijelu proračuna u Računu prihoda i rashoda, rashode iskažu i prema funkcijskoj klasifikaciji. Ista je obveza propisana i proračunskim korisnicima jedinica lokalne i područne (regionalne) samouprave koji sukladno članku 34. novog Zakona o proračunu u Općem dijelu financijskog plana u Računu prihoda i rashoda, rashode 5 proračunskog korisnika trebaju iskazati i prema funkcijskoj klasifikaciji. *Novost u ovom proračunskom ciklusu i razlika od prethodnih godina je da jedinice lokalne i područne (regionalne) samouprave i njihovi proračunski korisnici sada imaju zakonsku obvezu iskazati rashode u Općem dijelu proračuna, odnosno financijskog plana u Računu prihoda i rashoda prema funkcijskoj klasifikaciji.*

1. **Sažetak Računa prihoda i rashoda te sažetak Računa financiranja u Općem dijelu proračuna i financijskog plana**

Novi Zakon o proračunu u članku 29. i u članku 34. propisuje da Opći dio proračuna, odnosno Opći dio financijskog plana proračunskih i izvanproračunskih korisnika *obvezno sadrži i sažetak Računa prihoda i rashoda te sažetak Računa financiranja*. U skladu s navedenim, jedinice lokalne i područne (regionalne) samouprave te njihovi proračunski i izvanproračunski korisnici u obvezi su u ovom proračunskom ciklusu pripremiti navedene sažetke.

1. **Zakonska obveza izrade višegodišnjeg plana uravnoteženja**

Člankom 37. novog Zakona o proračunu propisano je ako jedinice lokalne i područne (regionalne) samouprave i njihovi proračunski i izvanproračunski korisnici ne mogu preneseni manjak podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se proračun, odnosno financijski plan donosi. Isto tako, ako jedinice lokalne i područne (regionalne) samouprave i njihovi proračunski i izvanproračunski korisnici ne mogu preneseni višak, zbog njegove veličine, u cijelosti iskoristiti u jednoj proračunskoj godini, korištenje viška planira se višegodišnjim planom uravnoteženja za razdoblje za koje se proračun, odnosno financijski plan donosi. U prethodnim godinama izrada višegodišnjeg plana uravnoteženja nije bila propisana Zakonom o proračunu, već je Ministarstvo financija u uputama za izradu proračuna jedinica lokalne i područne (regionalne) samouprave davalo instrukcije jedinicama lokalne i područne (regionalne) samouprave i njihovim proračunskim i izvanproračunskim korisnicima za izradu višegodišnjeg plana uravnoteženja te akata koje je potrebno donijeti uz proračun odnosno financijski plan.

1. **Usvajanje prijedloga financijskog plana od strane upravljačkih tijela u proračunskim i izvanproračunskim korisnicima**

Člankom 38. stavkom 2. i člankom 39. stavkom 2. novog Zakona o proračunu propisano je da čelnik proračunskog i izvanproračunskog korisnika prije dostave prijedloga financijskog plana nadležnom upravnom tijelu, prijedlog financijskog plana *obvezan je uputiti upravljačkom tijelu na usvajanje,* ako je primjenjivo, u skladu s aktima kojima je uređen rad proračunskog, odnosno izvanproračunskog korisnika. Zakonom o proračunu je dalje uređeno da ako postoje razlike u financijskom planu proračunskog korisnika sadržanom u proračunu koji je usvojilo predstavničko tijelo u odnosu na već usvojeni prijedlog financijskog plana od strane upravljačkog tijela, upravljačko tijelo usvaja financijski plan koji je sadržan u proračunu koji je usvojilo predstavničko tijelo.

1. **Obrazloženje – sastavni dio proračuna i financijskog plana**

Sadržaj proračuna, sukladno članku 31. novog Zakona o proračunu, dopunjen je na način da *obrazloženje postaje sastavni dio proračuna* kako na državnoj tako i na razini jedinica lokalne i područne (regionalne) samouprave.

Obrazloženje općeg dijela proračuna jedinica lokalne i područne (regionalne) samouprave sukladno odredbama novog Zakona o proračunu sadrži:

- obrazloženje prihoda i rashoda, primitaka i izdataka proračuna jedinica lokalne i područne (regionalne) samouprave

- obrazloženje prenesenog manjka, odnosno viška proračuna jedinica lokalne i područne (regionalne) samouprave.

Obrazloženje posebnog dijela proračuna jedinica lokalne i područne (regionalne) samouprave temelji se na obrazloženjima financijskih planova proračunskih korisnika, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

Novi Zakon o proračunu u članku 36. propisuje *obvezu i proračunskim i izvanproračunskim korisnicima za izradu obrazloženja* i to obrazloženje uz opći dio financijskog plana i obrazloženje uz posebni dio financijskog plana.

*Obrazloženje općeg dijela financijskog plana proračunskog i izvanproračunskog korisnika jedinica lokalne i područne (regionalne) samouprave sadrži:*

*- obrazloženje prihoda i rashoda, primitaka i izdataka i*

*- obrazloženje prenesenog manjka odnosno viška financijskog plana, u slučaju da isti postoji.*

*Obrazloženje posebnog dijela financijskog plana proračunskog i izvanproračunskog korisnika sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja i godišnjeg plana rada.*

1. **Predlaganje amandmana na proračun jedinice lokalne i područne (regionalne) samouprave i financijski plan izvanproračunskog korisnika jedinice lokalne i područne (regionalne) samouprave**

Novost je da je člankom 41. novog Zakona o proračunu detaljno uređeno predlaganje amandmana na način da se mogu podnositi amandmani kojima se predlaže:

- povećanje proračunskih rashoda iznad iznosa utvrđenih prijedlogom proračuna jedinice lokalne i područne (regionalne) samouprave i financijskim planom izvanproračunskog korisnika jedinice lokalne i područne (regionalne) samouprave pod uvjetom *da se istodobno predloži smanjenje drugih rashoda u istom iznosu i unutar istih izvora financiranja* u posebnom dijelu proračuna ili financijskog plana i - povećanje proračunskih izdataka iznad iznosa utvrđenih prijedlogom proračuna jedinice lokalne i područne (regionalne) samouprave i financijskim planom izvanproračunskog korisnika jedinice lokalne i područne (regionalne) samouprave pod uvjetom da se istodobno predloži smanjenje drugih izdataka u istom iznosu i unutar istih izvora financiranja u posebnom dijelu proračuna ili financijskog plana. Navedenim se osigurava da prijedlozi amandmana ne smiju mijenjati predviđeni manjak, odnosno višak utvrđen u prijedlogu proračuna, odnosno financijskog plana.

Kao i prema starom Zakonu o proračunu i novim Zakonom o proračunu propisano je da prijedlozi amandmana na proračun jedinice lokalne i područne (regionalne) samouprave i financijski plan izvanproračunskog korisnika jedinice lokalne i područne (regionalne) samouprave ne smiju biti na teret proračunske zalihe, na teret dodatnog zaduživanja ili već prije preuzetih obveza.

1. **Transparentnost proračuna – zakonska obveza**

Novim Zakonom o proračunu propisana je *obveza objave proračuna i financijskih planova i ostale dokumentacije na mrežnim stranicama* jedinica lokalne i područne (regionalne) samouprave i proračunskih i izvanproračunskih korisnika o čemu se detaljnije objašnjava u nastavku ove Upute.

1. **PRORAČUNI I FINANCIJSKI PLANOVI ZA 2023. I PROJEKCIJA ZA 2024. I 2025. GODINU U EURIMA**

Zakon o uvođenju eura kao službene valute u Republici Hrvatskoj (Narodne novine, br. 57/22) u članku 69. propisuje da se proračuni, financijski planovi i drugi prateći dokumenti koji se u godini koja prethodi godini uvođenja eura pripremaju za razdoblja nakon dana uvođenja eura, a čija obveza sastavljanja, donošenja i objavljivanja proizlazi iz odredaba propisa kojim se uređuje sustav proračuna, sastavljaju, donose i objavljuju na način da se vrijednosti u njima iskazuju u euru.

Proračun koji jedinice lokalne i područne (regionalne) samouprave donose za razdoblje 2023. – 2025. i financijski planovi njihovih proračunskih i izvanproračunskih korisnika za razdoblje 2023. – 2025. iako se pripremaju tijekom 2022., a predstavničko tijelo raspravlja i donosi proračun do kraja 2022. godine (dok je službena valuta kuna), svi iznosi iskazani u proračunu i financijskim planovima **moraju biti iskazani u novoj službenoj valuti euru.**

Ako navedeni akti sadržavaju i usporedne podatke za godine koje prethode danu uvođenja eura, *podaci za te godine preračunavaju se iz kune u euro* radi bolje usporedivosti podataka, uz primjenu fiksnog tečaja konverzije i sukladno pravilima za preračunavanje i zaokruživanje iz navedenoga Zakona.

Slijedom navedenog kod izrade proračuna, financijskih planova i drugih pratećih planskih dokumenta, a radi bolje usporedivosti podataka, podaci za plan tekuće i izvršenje prethodne godine trebaju biti preračunati iz kuna u eure primjenom fiksnog tečaja konverzije i sukladno pravilima za preračunavanje i zaokruživanje iz navedenoga Zakona.

Svi akti proračunskog planiranja, uključujući i višegodišnji plan uravnoteženja jedinica lokalne i područne (regionalne) samouprave i njihovih proračunskih i izvanproračunskih korisnika za razdoblje za koje se proračun donosi, odluke o privremenom financiranju, odnosno odluka o financiranju nužnih rashoda i izdataka i slično trebaju biti iskazani u novoj valuti euru.

Vezano za dvojno iskazivanje proračunskih dokumenata u eurima i kunama, u skladu s Uputom o procesu prilagodbe poslovnih procesa subjekata opće države za poslovanje u euru iz lipnja 2022., preporuka je:

1. jedinicama lokalne i područne (regionalne) samouprave da u Općem dijelu proračuna sažetak Računa prihoda i rashoda i sažetak Računa financiranja *iskažu dvojno, odnosno u kunama i u eurima*.
2. proračunskim i izvanproračunskim korisnicima da u Općem dijelu financijskog plana sažetak Računa prihoda i rashoda i sažetak Računa financiranja *iskažu dvojno u kunama i eurima.*

Više o uvođenju eura kao službene valute u Republici Hrvatskoj navedeno je u Uputi o procesu prilagodbe poslovnih procesa subjekata opće države za poslovanje u euru na mrežnim stranicama Ministarstva financija <https://mfin.gov.hr/vijesti/objavljena-azurirana-verzija-upute-o-procesu-prilagodbe-poslovnih-procesa-subjekata-opce-drzave-za-poslovanje-u-euru-lipanj-2022/3315>

1. **METODOLOGIJA IZRADE PRORAČUNA I FINANCIJSKOG PLANA PRORAČUNSKIH I IZVANPRORAČUNSKIH KORISNIKA JEDINICA LOKALNE I PODRUČNE (REGIONALNE) SAMOUPRAVE**

Metodologija za izradu proračuna jedinica lokalne i područne (regionalne) samouprave propisana je Zakonom o proračunu i podzakonskim aktima kojima se regulira provedba navedenoga Zakona. Do donošenja novih podzakonskih akata i u ovom proračunskom ciklusu koriste se Pravilnik o proračunskim klasifikacijama (Narodne novine, br. 26/10, 120/12 i 1/20) i Pravilnik o proračunskom računovodstvu i Računskom planu (Narodne novine, br. 124/14,115/15, 87/16, 3/18, 126/19 i 108/20).

Proračunski i izvanproračunski korisnici jedinica lokalne i područne (regionalne) samouprave obvezni su izrađivati financijske planove u skladu s odredbama novog Zakona o proračunu te se pridržavati ovih Uputa.

Proračun jedinice lokalne i područne (regionalne) samouprave sastoji se od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna. Pod financijskim planovima proračunskih korisnika jedinice lokalne i područne (regionalne) samouprave podrazumijevaju se i financijski planovi upravnih tijela jedinice lokalne i područne (regionalne) samouprave.

**4.1.Sadržaj** **financijskog plana proračunskih i izvanproračunskih korisnika jedinica lokalne i područne (regionalne) samouprave**

Proračunski i izvanproračunski korisnici jedinice lokalne i područne (regionalne) samouprave prihode i primitke, rashode i izdatke za 2023. godinu planiraju **na razini skupine (druga razina računskog plana) isto kao za 2024. i 2025. godinu,** za razliku od prethodnih godina kada su tekuću proračunsku godinu planirali na razini podskupine. Temeljem zahtjeva nadležne jedinice, proračunski korisnici mogu izrađivati prijedlog financijskog plana na razini odjeljka (četvrta razina računskog plana). Međutim, upravno vijeće ili drugo upravljačko tijelo obvezno je usvojiti financijski plan korisnika, a predstavničko tijelo proračun za 2023. godinu i projekcije za 2024. i 2025. na razini skupine (druga razina računskog plana).

**Prijedlog financijskog plana proračunskih i izvanproračunskih korisnika jedinica lokalne i područne (regionalne) samouprave** za razdoblje 2023. - 2025. sastoji se od plana za proračunsku godinu i projekcija za sljedeće dvije godine, a  **sadrži opći i posebni dio te obrazloženje financijskog plana.**

**Proračunski korisnici jedinica lokalne i područne (regionalne) samouprave dužni su,** kao i prethodnih godina, u svom financijskom planu iskazati sve svoje prihode i rashode bez obzira na moguće uplate dijela prihoda korisnika u proračun jedinice lokalne i područne (regionalne) samouprave ili podmirivanje dijela rashoda korisnika izravno s računa proračuna.

**Sukladno odredbama Zakona o proračunu sve što se odnosi na financijski plan proračunskih korisnika jedinica lokalne i područne (regionalne) samouprave, odnosi se i na financijski plan upravnih tijela jedinica lokalne i područne (regionalne) samouprave.**

**Tablica u privitku**

|  |  |  |
| --- | --- | --- |
| **Sadržaj** | **Sastavni dio** | **Opis sastavnog dijela** |
| **Opći dio financijskog plana** | Sažetak Računa prihoda i rashoda  Sažetak Računa financiranja  Račun prihoda i rashoda  Račun financiranja  Preneseni višak ili preneseni manjak prihoda nad rashodima  Višegodišnji plan uravnoteženja | - Ukupni prihodi poslovanja i prihodi od prodaje nefinancijske imovine, ukupni rashodi poslovanja i rashodi za nabavu nefinancijske imovine  - ukupni primici od financijske imovine i zaduživanja i izdaci za financijsku imovinu  otplate zajmova  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  -ukupni prihodi i rashodi iskazani prema izvorima financiranja i ekonomskoj klasifikaciji na razini skupine  - ukupni rashodi iskazani prema funkcijskoj klasifikaciji  - ukupni primici od financijske imovine i zaduživanja i izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji na razini skupine  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  -ako ukupni prihodi i primici nisu jednaki ukupnim rashodima i izdacima, financijski plan sadrži i preneseni višak ili preneseni manjak prihoda nad rashodima  -ako proračunski korisnici ne mogu preneseni manjak podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se financijski plan donosi -ako proračunski korisnici ne mogu preneseni višak, zbog njegove veličine, u cijelosti iskoristiti u jednoj proračunskog godini, korištenje viška planira se višegodišnjim planom uravnoteženja za razdoblje za koje se financijski plan donosi |
| **Posebni dio financijskog plana** | Plan rashoda i izdataka proračunskog korisnika | -rashodi i izdaci iskazani po izvorima financiranja i ekonomskoj klasifikaciji na razini skupine, raspoređeni u programe koji se sastoje od aktivnosti i projekata |
| **Obrazloženje financijskog plana** | Obrazloženje općeg dijela financijskog plana i obrazloženje posebnog dijela financijskog plana | Obrazloženje općeg dijela financijskog plana sadrži obrazloženje prihoda i rashoda, primitaka i izdataka te obrazloženje prenesenog manjka odnosno viška financijskog plana  -obrazloženje programa koje se daje kroz obrazloženje aktivnosti i projekata zajedno s ciljevima pokazateljima uspješnosti iz akata strateškog planiranja i godišnjeg plana rada |

**4.3. Izmjene i dopune financijskog plana**

Sukladno odredbama Zakona o proračunu izmjenama i dopunama financijskog plana **mijenja se isključivo usvojeni plan za tekuću proračunsku godinu.** Na postupak donošenja izmjena i dopuna financijskog plana na odgovarajući se način primjenjuju odredbe Zakona o proračunu za postupak donošenja financijskog plana. Izmjenama i dopunama financijskog plana ne mogu se umanjiti rashodi i izdaci ispod razine izvršenja i preuzetih obveza po investicijskim projektima te preuzetih obveza iz ugovora koji zahtijevaju plaćanje u sljedećim godinama. Ostvareni namjenski prihodi i primici i ostvareni vlastiti prihodi te rashodi i izdaci izvršeni iznad iznosa utvrđenih u financijskom planu, izmjenama i dopunama financijskog plana **moraju se planirati minimalno na razini ostvarenih prihoda i primitaka, odnosno izvršenih rashoda i izdataka**. Uz svake izmjene i dopune financijskog plana obvezno je izraditi obrazloženja izmjena i dopuna financijskog plana (općeg i posebnog dijela).

Uputama za izradu proračuna jedinica lokalne i područne (regionalne) samouprave za razdoblje 2018. - 2020. detaljno su obrazloženi postupci izmjene i dopune financijskog plana proračunskog korisnika jedinice lokalne i područne (regionalne) samouprave. Podsjećamo da je izmjene i dopune financijskog plana proračunskog korisnika jedinice lokalne i područne (regionalne) samouprave moguće izraditi na sljedeće načine:

• Kada je riječ o promjenama u financijskom planu proračunskih korisnika koje su vezane uz financiranje iz izvora općih prihoda i primitaka, odnosno iz nadležnog lokalnog proračuna, izmjene i dopune financijskog plana proračunskog korisnika nisu moguće bez suglasnosti jedinice lokalne i područne (regionalne) samouprave, odnosno preraspodjela ili izmjena i dopuna proračuna u čijoj je proračunski korisnik nadležnosti.

• Izmjene i dopune financijskog plana proračunskog korisnika vezane uz „fleksibilne“ izvore (vlastite i namjenske prihode i primitke) moguće je urediti na različite načine uz suglasnost jedinice lokalne i područne (regionalne) samouprave.

**4.4. Transparentnost proračuna**

Novim Zakonom o proračunu propisana je obveza objave dokumenata i informacija o trošenju sredstava. Kako bi se osiguralo ostvarenje načela transparentnosti i slobodan pristup informacijama kao i njihovo povezivanje, preuzimanje i ponovno korištenje materijali vezani uz proračun i njegove izmjene objavljuju se u formatu pogodnom za daljnju obradu **(word i excel**).

Sukladno odredbama članka 144. novog Zakona o proračunu u nastavku navodimo obaveze vezano za transparentnost:

*• Financijski plan i izmjene i dopune financijskog plana, polugodišnji i godišnji izvještaj o izvršenju financijskog plana proračunskog korisnika objavljuje se na njegovim mrežnim stranicama, odnosno na mrežnim stranicama jedinica lokalne i područne (regionalne) samouprave ako proračunski korisnik nema svoje mrežne stranice,*

U skladu sa dosadašnjom praksom, a vezano za transparentnost proračuna, Ministarstvo financija i dalje preporuča jedinicama lokalne i područne (regionalne) samouprave da na svojim mrežnim stranicama:

• sve ključne proračunske dokumente (a posebice prijedlog proračuna, izglasani proračun, izmjene i dopune proračuna, proračunski vodič, polugodišnji i godišnji izvještaji o izvršenju proračuna) objavljuju u jedinstvenom folderu nazvanom PRORAČUN, na kojeg postoji direktan link s naslovne stranice,

• pri objavi prijedloga proračuna, izglasanog proračuna te izmjena i dopuna proračuna objavljuju kompletan sadržaj tih proračunskih dokumenata (opći i posebni dio proračuna),

• usvojeni proračuni objavljuju, sukladno odredbama Zakona o proračunu, za proračunsku godinu i za sljedeće dvije godine na drugoj razini računskoga plana (na razini skupine) i

• proračunske vodiče za građane, na zahtjev građana, distribuiraju građanima svake godine u obliku brošure (fizičke i elektroničke), o trošku proračuna. Zakonom o lokalnoj i područnoj (regionalnoj) samoupravi (Narodne novine, br. 33/01, 60/01, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) propisano je da su općina, grad i županija dužne na svojim mrežnim stranicama javno objaviti informacije o trošenju proračunskih sredstava tako da te informacije budu lako dostupne i pretražive.

Zakonom o proračunu također je propisano da su jedinice lokalne i područne (regionalne) samouprave, proračunski i izvanproračunski korisnici dužni javno objavljivati informacije o trošenju sredstava na svojim mrežnim stranicama na način da te informacije budu lako dostupne, pretražive i strojno čitljive. Objava informacija, propisana Zakonom o proračunu, podrazumijeva najmanje objavu isplata iz proračuna, odnosno financijskog plana tijekom proračunske godine, objavu podataka o isplatitelju i vrsti rashoda, odnosno izdatka te objavu podataka o primatelju sredstava, uključujući i njegov osobni identifikacijski broj, naziv pravne osobe, odnosno ime i prezime fizičke osobe, osim informacija koje predstavljaju klasificirani podatak prema zakonu kojim je uređena tajnost podataka i informacija čija bi objava bila protivna posebnim propisima.

Sukladno odredbama Zakona o proračunu, izrađen je Prijedlog naputka o okvirnom sadržaju, minimalnom skupu podataka te o načinu javne objave informacija o trošenju sredstava na mrežnim stranicama jedinica lokalne i područne (regionalne) samouprave te proračunskih i izvanproračunskih korisnika državnog proračuna i proračuna jedinica lokalne i područne (regionalne) samouprave (dalje u tekstu: naputak). Naputak je u proceduri ishođenja očitovanja nadležnih tijela i slanja u daljnju proceduru. U međuvremenu jedinice lokalne i područne (regionalne) samouprave informacije o trošenju sredstava objavljuju na svojim mrežnim stranicama sukladno važećim zakonskim propisima i Uputama o izradi proračuna jedinica lokalne i područne (regionalne) samouprave za razdoblje 2022. - 2024., a nakon donošenja i stupanja na snagu naputka, jedinice su dužne informacije o trošenju sredstava uskladiti s odredbama donesenoga naputka. Jedan od mogućih načina objave informacija o trošenju proračunskih sredstava jedinica lokalne i područne (regionalne) samouprave, do donošenja naputka, je tablični prikaz, odnosno način kako Ministarstvo financija vodi isplatu iz državnog proračuna i objavljuje na svojoj mrežnoj stranici:

<https://mfin.gov.hr/istaknute-teme/drzavna-riznica/izvrsenje-proracuna/148>

<https://mfin.gov.hr/istaknute-teme/drzavna-riznica/izvrsenje-proracuna/upit-o-placanjima-iz-drzavnog-proracuna-po-dobavljacima/2273>

1. OPIS PLANIRANIH POLITIKA JEDINICE LOKALNE I PODRUČNE (REGIONALNE) SAMOUPRAVE

Osnovni ciljevi proračuna Općine Sveti Ilija u slijedećem trogodišnjem razdoblju usmjereni su na poduzimanje svih mjera i aktivnosti za podizanje životnog standarda, a osobito vezano za:

* *Jačanje gospodarskog razvitka općine*
* *Unaprjeđenje i održivo korištenje infrastrukture, prostora i resursa, a prioriteti su razvoj infrastrukture, zaštita okoliša, obnova, očuvanje i održivo korištenje prirodne i kulturne baštine*
* *Postizanje kvalitete života i socijalne uključenosti kroz unaprjeđenje dostupnosti i kvalitete društvenih usluga, razvoj civilnog društva te unaprjeđenje socijalnih usluga.*

Sukladno članku 24. Zakona o sustavu strateškog planiranja i upravljanja razvojem Republike Hrvatske, izvršno tijelo JLP®S obvezno je donijeti provedbeni program za vrijeme trajanja mandatnog razdoblja izvršnog tijela jedinice koji vrijedi za predmetni mandat.

Provedbeni program Općine Sveti Ilija (link: https://opcina-sveti-ilija.hr/wp-content/uploads/2022/08/Provedbeni-program-Op%C4%87ine-Sveti-Ilija-2022.-2025.-1.pdf ) je kratkoročni akt strateškog planiranja povezan s višegodišnjim proračunom, a odnosi se na mandatno razdoblje te opisuje prioritetne mjere i aktivnosti za provedbu ciljeva iz povezanih, hijerarhijskih viših akata strateškog planiranja od nacionalnog značaja i od značaja za jedinice lokalne i područne (regionalne) samouprave.

**6.Procjena prihoda i rashoda te primitaka i izdataka proračuna jedinice lokalne i područne (regionalne) samouprave u slijedeće tri** *godine i financijskog plana proračunskog korisnika*

* Projekcija prihoda/primitaka po izvorima financiranja Općine Sveti Ilija za 2023.-2025. ( bez proračunskog korisnika)

-u HRK- -u eurima -

|  |  |  |  |  |  |
| --- | --- | --- | --- | --- | --- |
| Oznaka | Ostvarenje 2021. | Plan Proračuna 2022. | Projekcija 2023. | Projekcija 2024. | Projekcija 2025. |
| 1 | 2 | 3 | 4 | 5 | 6 |
| SVEUKUPNO | 22.068.148,51 | 23.312.000,00 | 2.525.000,00 | 2.400.000,00 | 2.395.000,00 |
| *Izvor 01 opći prihodi i primici* | 5.527.137,84 | 8.898.500,00 | 1.217.000,00 | 1.491.000,00 | 1.494.000,00 |
| Izvor : 03-vlastiti prihodi | 116.968,49 | 70.000,00 | 9.000,00 | 9.000,00 | 9.500,00 |
| Izvor: 04 prihodi posebne namjene | 505.881,15 | 1.556.500,00 | 338.000,00 | 134.000,00 | 171.500,00 |
| Izvor: 05 pomoći | 3.652.795,57 | 10.750.000,00 | 446.000,00 | 483.000,00 | 483.000,00 |
| Izvor: 06 donacije | 277.428,75 | 210.000,00 | 26.000,00 | 24.000,00 | 25.000,00 |
| Izvor : 07 prihod od nefin. imovine i nakn.štete s osnova osiguranja | 17.969,32 | 227.000,00 | 26.000,00 | 0,00 | 0,00 |
| Izvor: 08 primici od zaduživanja | 11.969.967,39 | 1.600.000,00 | 463.000,00 | 259.000,00 | 212.000,00 |

* Projekcija rashoda/izdataka Općine Sveti Ilija za 2023.-2025. ( bez proračunskog korisnika)

U nastavku su prikazane projekcije rashoda s osnova izvora financiranja 01 opći prihodi i primici. Rashodi koji se financiraju iz ostalih izvora financiranja će se planirati sukladno propisima i odgovarajućim programima/aktivnostima na odgovarajuće ekonomske klasifikacije vodeći pritom računa o mogućnostima proračunske potrošnje uz postojeće fiskalne mogućnosti Proračuna .

|  |  |  |  |  |  |
| --- | --- | --- | --- | --- | --- |
| Oznaka | Ostvarenje 2021. | Plan Proračuna 2022. | Projekcija 2023. | Projekcija 2024. | Projekcija 2025. |
| 1 | 2 | 3 | 4 | 5 | 6 |
| *Izvor 01 opći prihodi i primici* | 7.047.484,42 | 8.898.500,00 | 1.217.000,00 | 1.491.000,00 | 1.494.000,00 |
| *3 Rashodi poslovanja* | *4.963.634,35* | *5.413.000,00* | *1.050.000,00* | *1.051.000,00* | *1.050.000,00* |
| *4 Rashodi za nabavu nefin.im.* | *187.714,02* | *567.500,00* | *41.700,00* | *45.000,00* | *50.000,00* |
| *5 Izdaci za otplatu glavnice prim. kredita i zajmova* | *1.896.136,05* | *2.918.000,00* | *125.300,00* | *395.000,00* | *394.000,00* |

1. **Okvirni limiti prijedloga financijskih planova**

Sredstva potrebna za provedbu postojećeg programa , odnosno aktivnosti koje proizlaze iz trenutno važećih propisa kao i sredstva potrebna za uvođenje i provedbu novih ili promjenu postojećih programa, odnosno aktivnosti za proračunskog korisnika Dječji vrtić Gumbek – Beletinec utvrđuje se u slijedećim iznosima:

* Za 2023 godinu - do 332.000,00 eura
* Za 2024. godinu - do 339.000,00 eura
* Za 2025. godinu – do 339.000,00 eura

Važno je istaknuti da pri izradi proračuna jedinice lokalne i područne (regionalne) samouprave uz smjernice kretanja prihoda i rashoda, svaka jedinica izrađuje plan rashoda uzimajući u obzir vlastite gospodarske i društvene specifičnosti te pridržavajući se Zakona o proračunu i Zakona o fiskalnoj odgovornosti.

## Planiranje viškova/manjkova iz prethodnih godina u financijskom planu proračunskog korisnika i izvanproračunskog korisnika

Proračun/financijski plan mora uključivati osim plana prihoda i rashoda i plan pokrića manjka iz prethodnih godina kao i korištenje viška iz prethodnih godina. Kako si financijski planovi proračunskih korisnika sastavni dio proračuna Općine Sveti Ilija proračunski korisnik je dužan u **prijedlog financijskog plana uključiti i predviđeni višak i manjak**. Financijski plan koji uključuje isključivo plan prihoda i rashoda bez rezultata poslovanja ne pruža cjelovit financijski okvir za donošenje odluke o budućoj potrošnji i izvorima financiranja. Primjeri uključivanja viška/manjka iz prethodnih godina dani su u Uputama za izradu proračuna jedinice lokalne i područne (regionalne) samouprave za razdoblje od 2018-2021 .g. koje su objavljene na stranicama Ministarstva financija i to:

<http://mfin.hr/hr/lokalni-proracuni>.

**9.Rokovi za predlaganje i donošenje financijskog plana proračunskog korisnika**

Proračunski korisnici će prijedlog financijskog plana izraditi u skladu s Uputom za pripremu proračuna, odnosno u skladu s utvrđenim limitima, te ih dostaviti Jedinstvenom upravnom odjelu do **20. listopada tekuće godine.**

**Prije dostave financijskih planova čelnik proračunskog korisnika obvezan je prijedlog financijskog plana uputiti upravljačkom tijelu na usvajanje.**

KLASA: 400-08/22-01/01

URBROJ: 2186/08-01-2-22-01

Sveti Ilija, 29.09.2022.